Z Schwaigham wead da Baua Ambros Hobelsberger af sein Hof mid ara Mistgobl niedagstocha und donn mid an Homma daschlong. Vadächtige hom da Kommissar Benno Berghammer und eam sei Kollegin Sabrina Lorenz grod gnua: An Hobelsberger sei Gattin Cora hod ian Mo ghosst, wei ea se afm obglegnan Hof wia ra Gfongane behandlt hod, seit ea duach an Unfoi vor zwoarahoib Joar neamma „kinna“ hod. Da Dorfcasanova Leo Ganser hod scho lang a Aug af d’Cora gworfa und hod vielleicht an lästign Nebnbuhla ausm Weg rama woin. Fian Bauunternehma Anton Ramboldt häd da Kauf van Hof und da Bau vo an Goifblotz an sottn Gwinn eibrocht, oba da Sturschädl Hobelsberger hod bis zletzt ned mid si vahondln lossn. Und aa de Hofnochboarn Martin und Anni Prankl kimmt da Moard ned ungleng, wei da Ramboldt unbedingt boade Hef braucht. Wei oba olle Vadächtign a Alibi hom, drahn si de Eamittlungan im Kroas, bis a Junkie aus Däiz on ara Spritzn mid hochdosiatn Heroin stiabt. In dem seina Untakunft findn de Kriminala mehra Sprich on da Wond, drunta „Beste Segenswünsche aus Altötting“, dasejbe Spruch wia af an Medaillon, des wo am Tatort gfundn worn is.